อนุพันธ์สาหัสบีบลูกค้าขาย
เล่นอนุพันธ์เจ็บหนัก ถูกคอลล์ฟอร์ซเซล &#8220;บรรยง&#8221; เตือนรายย่อย เทรดมันแพ้พอร์ต บล.
20 มี.ค. 2556

เล่นอนุพันธ์เจ็บหนัก ถูกคอลล์ฟอร์ซเซล “บรรยง” เตือนรายย่อย เทรดมันแพ้พอร์ต บล.
วันที่ 19 มี.ค. 2556 ตลาดหุ้นที่ตื่นตระหนกจากสารพัดข่าวลบ ทุบดัชนีหุ้นไทยรูดลงแรงหนักที่สุด 37.38 จุดระหว่างวัน หลังจากนั้นมีแรงซื้อกลับหนุนดัชนีฟื้นตัวมาปิดที่ระดับ 1,568.25 จุด ทรุด 23.40 จุด คิดเป็น 1.47% 
สำหรับการซื้อขายในตลาดสัญญาซื้อขายล่วงหน้า (ประเทศไทย) หรือTFEX พบว่า ดัชนีราคา SET50 ในสัญญาฟิวเจอร์สทุกรุ่น ปรับตัวลดลงตามสินค้าอ้างอิง ดัชนี SET50 หากนักลงทุนลงทุนผิดทาง 12 จุด จะถูกเรียกให้เติมเงินหลักประกัน (คอลล์ มาร์จิน) และหากผิดทาง 28 จุด จะถูกบังคับขาย (ฟอร์ซเซล) 
นางสุนทรี เกียรติพงษ์ถาวร ผู้ช่วยกรรมการผู้จัดการ ฝ่ายตราสารอนุพันธ์ บริษัทหลักทรัพย์ เคที ซีมิโก้ กล่าวว่า ราคาหุ้นที่เหวี่ยงตัวลงแรง พบว่าลูกค้าของบริษัทมีทั้ง คอลล์ มาร์จิน และฟอร์ซเซล ไม่เฉพาะสินค้าใน SET50 ฟิวเจอร์ส ยังรวมไปถึงสัญญาซื้อขายล่วงหน้าอ้างอิงหุ้นรายตัว (ซิงเกิลสต๊อก ฟิวเจอร์ส) และรายหมวดธุรกิจ (เซ็กเตอร์ฟิวเจอร์ส) 
อย่างไรก็ตาม ถือเป็นเรื่องปกติเพราะราคาสินค้าอ้างอิงมีการเหวี่ยงตัวสูง แต่ยอมรับว่าลูกค้าที่ถูกคอลล์มาร์จิน และฟอร์ซเซลไม่ได้มาก เพราะผู้ลงทุนส่วนใหญ่เข้าใจที่จะวางเงินเกินมูลค่าหลักประกันขั้นต่ำ และบริษัทมีฝ่ายงานสนับสนุนเพื่อคอยติดตามพอร์ตลูกค้า หากใกล้แตะระดับคอลล์มาร์จินจะแจ้งให้เจ้าหน้าที่การตลาดเพื่อแจ้งให้ลูกค้าทราบ
ด้านนายบรรยง พงษ์พานิช ประธานเจ้าหน้าที่บริหาร กลุ่มธุรกิจการเงินเกียรตินาคินภัทร เปิดเผยว่า หากมูลค่าการซื้อขายเฉลี่ยต่อวันอยู่ในระดับ 5 หมื่นล้านบาทตลอดทั้งปี 2556 นี้ได้ เท่ากับว่าจะมีการซื้อขายโดยรวม 12.5 ล้านล้านบาท เกือบเท่ากับมูลค่าหลักทรัพย์ตามราคาตลาด (มาร์เก็ต แคป) และจะคิดเป็น 2.2 เท่าของจำนวนหุ้นหมุนเวียนในตลาด (ฟรีโฟลต) น่าจะเกิดจากแรงซื้อขายของผู้ลงทุนรายบุคคล 78 รอบโดยเฉลี่ย
อย่างไรก็ตาม โดยภาพรวมของตลาดหุ้นไทยยังไม่ถือว่าเกิดฟองสบู่ เพราะความหมายของคำว่าฟองสบู่แตก คือ ราคาของสินทรัพย์ปรับตัวเพิ่มเกินจริง โดยไม่มีปัจจัยพื้นฐานมารองรับ 
ขณะที่ดัชนีราคาหุ้นจะถูกกำหนดโดยนักลงทุนต่างประเทศ เพราะนักลงทุนส่วนนี้มีการถือครอง 70% ของฟรีโฟลตใน SET50 ซึ่งคิดเป็นประมาณ 75-80% ของมาร์เก็ตแคปของทั้งตลาด 
นายบรรยง กล่าวว่า ฟองสบู่ในตลาดหุ้นไทยหากจะเกิดก็จะมาจากปัญหาของนักลงทุนโลก ไม่ใช่เกิดจากนักลงทุนไทย แต่ยอมรับว่าเกิดขึ้นในบางกลุ่มเท่านั้น เช่น หุ้นนอก SET100 ใน 3 เดือนมานี้ มีสัดส่วนการซื้อขายถึง 30% เทียบจากก่อนหน้านี้อยู่ที่ 20% 
“ผมจะเตือนนักลงทุนว่าหุ้นที่ซื้อขายเกินรอบของตัวเองมันไม่ใช่การลงทุนแล้ว และการซื้อขายแบบรวดเร็ว (ควิกเทรด) ซึ่งในโลกนี้คนที่จะมีกำไรจากการซื้อขายลักษณะนี้ คือ พอร์ตเทรดของโบรกเกอร์ ไม่ใช่ผู้ลงทุนบุคคลทั่วไป ซึ่งมีต้นทุนในการเทรดสูงกว่าและความรู้ในการวิเคราะห์ข้อมูลไม่เท่า” นายบรรยง กล่าว